***SLUŽBENE NOVINE FEDERACIJE BIH, BR. 33/10***

Na temelju članka 19. stavak 1. Zakona o Vladi Federacije Bosne i Hercegovine ("Službene novine Federacije BiH", br. 1/94, 8/95, 58/02, 19/03, 2/06 i 8/06), članka 264. stavak 5. Zakona o gospodarskim društvima ("Službene novine Federacije BiH", br. 23/99, 45/00, 2/02, 6/02, 29/03, 68/05, 91/07, 84/08, 88/08 i 7/09) i članka 11. alineja 5. Zakona o gospodarskim komorama u Federaciji Bosne i Hercegovine ("Službene novine Federacije BiH", br. 35/98 i 34/03), Vlada Federacije Bosne i Hercegovine, na 138. sjednici održanoj 24. ožujka 2010. godine, donosi

**UREDBU**

**O IZMJENAMA I DOPUNAMA UREDBE O USAVRŠAVANJU PREDSJEDNIKA I ČLANOVA NADZORNIH ODBORA I UPRAVA GOSPODARSKIH DRUŠTAVA SA VEĆINSKIM UČEŠĆEM DRŽAVNOG KAPITALA**

Članak 1.

U Uredbi o usavršavanju predsjednika i članova nadzornih odbora i uprava gospodarskih društava sa većinskim učešćem državnog kapitala ("Službene novine Federacije BiH", broj 71/09), u nazivu, riječ "VEĆINSKIM", briše se.

Članak 2.

U članku 1. riječ "većinskim", briše se.

Članak 3.

U članku 2. u stavku 1. riječi: "nadležnih ministarstava", zamjenjuju se riječima: "ovlaštene osobe Vlade Federacije Bosne i Hercegovine", a iza riječi "profesora" stavlja se zarez i dodaju se riječi: "gospodarstvenika".

U stavku 2. riječi: "nadležna ministarstva izdaju", zamjenjuju se riječima: "ovlaštena osoba Vlade Federacije Bosne i Hercegovine izdaje", a iza riječi "profesora" stavlja se zarez i dodaju se riječi: "gospodarstvenika".

Članak 4.

U članku 3. u stavku 1. iza riječi "kapitala", dodaju se riječi: "i predsjednici i članovi nadzornih odbora gospodarskih društava u kojim učešće državnog kapitala nije većinsko, a koji su u nadzorni odbor kandidovani ispred državnog kapitala."

Članak 5.

U članku 7. stavak 2. mijenja se i glasi:

"Certifikat o završenom usavršavanju, koji potpisuju ovlaštena osoba Vlade Federacije Bosne i Hercegovine, ovlaštena osoba Gospodarske - Privredne komore Federacije Bosne i Hercegovine i koji je ovjeren otiskom pečata ovih organa, izdaje Gospodarska - Privredna komora Federacije Bosne i Hercegovine."

Iza stavka 2. dodaje se novi stavak 3. koji glasi:

"Vlada Federacije Bosne i Hercegovine donosi Odluku kojom se ovlaštenoj osobi Vlade Federacije Bosne i Hercegovine iz stavka 2. ovog članka daje ovlast za potpisivanje certifikata o završenom usavršavanju."

Dosadašnji stavak 3. postaje stavak 4.

Članak 6.

U članku 8. u stavku 1. iza alineje 4. dodaju se nove alineje 5. i 6. koje glase:

"-    osnove reinžinjeringa proizvodnje;

  -    osnove korporativnog upravljanja."

Članak 7.

Ova Uredba stupa na snagu narednog dana od dana objave u "Službenim novinama Federacije BiH".

V broj 435/10
24. ožujka 2010. godine
Sarajevo

Premijer
**Mustafa Mujezinović**, v. r.